Diari Oficial de la Generalitat Valenciana


Sumari del DOGV 2838, del 01-10-1996 (1996/839395)

ACORD de 18 de juliol de 1996, de la Comissió Territorial d'Urbanisme, relatiu a l'aprovació definitiva del pla especial que fa referència a la delimitació d'una àrea de reserva per a patrimoni públic de sòl en el sector S-1 industrial, del municipi de Carlet.
--------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2838

Data del DOGV
:   01-10-1996

Secció del DOGV
:   ALTRES DISPOSICIONS

Número del document
:   1996/839395


Data del document
:   18-07-1996

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 18 de juliol de 1996, de la Comissió Territorial d'Urbanisme, relatiu a l'aprovació definitiva del pla especial que fa referència a la delimitació d'una àrea de reserva per a patrimoni públic de sòl en el sector S-1 industrial, del municipi de Carlet.   
La Comissió Territorial d'Urbanisme de València, en la sessió del dia 18 de juliol de 1996, va adoptar l'acord següent:  
Vist l'expedient tramés per l'Ajuntament de Carlet que fa referència al pla especial relatiu a la delimitació d'una àrea de reserva per a patrimoni públic de sòl en el sector S-1 industrial, i de conformitat amb els següents  
Antecedents de fet  
Primer  
El Ple de l'Ajuntament, el 28 de març de 1996, va aprovar inicialment el projecte i, després del període d'informació pública corresponent, en el qual no s'hi van presentar al·legacions, el mateix òrgan el va aprovar provisionalment el 30 de maig de 1996.  
Segon  
El projecte consta d'una memòria, plànols d'informació i plànols d'ordenació. S'han tramés dues còpies del projecte, que estan diligenciades com cal.  
Tercer  
La finalitat del pla especial és la delimitació d'una àrea de reserva per a patrimoni públic de sòl -en concret, patrimoni municipal de sòl- per al desenvolupament d'una àrea industrial per a promoure l'ocupació i el desenvolupament industrial de la població. Una vegada aprovat el pla especial es tramitarà l'expedient d'expropiació, que podrà ser pel procediment de taxació conjunta, i que s'iniciarà abans de la programació dels terrenys.  
El pla especial comprén un àmbit per a poder desplegar un únic programa per al desenvolupament d'una actuació integrada, que a la vegada coincideix amb l'àmbit de la unitat d'execució i del sector. Com a conseqüència, l'àmbit d'aquesta actuació constitueix l'àmbit de referència dels àmbits territorials següents: àrea de reserva, sector, actuació integrada i unitat d'execució.  
L'àrea d'actuació se situa a l'est del nucli urbà i del riu Magre i al sud de la carretera VV-3023 que serveix d'accés a la població, al costat del sòl urbà industrial. Comprén una superfície total de 129.280 m2. Els terrenys estan classificats com a sòl urbanitzable no programat en el Pla General d'Ordenació Urbana vigent. Es justifica que la ubicació de l'àrea és la millor per a l'objectiu proposat, ja que té la màxima accessibilitat per la proximitat de l'enllaç amb la CN-340 i per l'enllaç futur de la variant Carlet-l'Alcúdia de la carretera CV-50.  
Les determinacions que conté el pla especial són les següents: justificació de les directrius que defineixen l'estratègia d'evolució urbana i d'ocupació del territori, justificació de la delimitació de l'àrea com a sector definitori d'àmbit mínim de planejament parcial i paràmetres de l'àrea de reserva.  
Quart  
El 15 de maig de 1996 es va sol·licitar un informe, que fins ara no s'ha rebut, al Servei d'Explotació de Vies i Obres de la Diputació Provincial.  
Cinqué  
Carlet té un Pla General d'Ordenació Urbana aprovat definitivament per la Comissió Territorial d'Urbanisme el 16 de desembre de 1980. L'1 de gener de 1990 tenia 14.276.  
Fonaments de dret  
Primer  
El pla especial és la figura de planejament establida per la Llei 6/1994, de 15 de novembre, de la Generalitat Valenciana, Reguladora de l'Activitat Urbanística per a la delimitació d'àrees de reserva per a patrimonis públics de sòl, quan aquesta reserva no la preveja el pla general, de conformitat amb el que estableix l'article 99 de la llei esmentada.  
Segon  
La reserva de terrenys es fa abans de la programació dels terrenys que es desplegarà per mitjà del programa per al desenvolupament de l'actuació integrada corresponent i l'ordenació detallada que es concretarà en el pla parcial. Tanmateix, sí que es tramita simultàniament al pla especial l'homologació del sector, ja que aquesta és necessària per al desenvolupament dels sòls urbanitzables no programats, d'acord amb el que estableix la disposició transitòria segona, apartat 2 de la Llei Reguladora de l'Activitat Urbanística.   
Tercer  
La delimitació de l'àrea de reserva legitima en aquesta àrea l'expropiació de béns immobles, siga quina siga la classificació o qualificació urbanística, segons el que disposa l'article 99.1 de la Llei Reguladora de l'Activitat Urbanística.  
Quart  
La destinació dels béns del patrimoni municipal de sòl d'aquesta actuació s'emmarca dins dels usos d'interés social que preveu l'article 280.1 de la Llei del Sòl.  
Cinqué  
La documentació està completa, de conformitat amb el que estableix l'article 24 de la Llei Reguladora de l'Activitat Urbanística. D'altra banda, la tramitació és correcta, en aplicació de l'article 38 de la mateixa llei.  
Sisé  
El pla especial conté les determinacions adequades a l'objecte específic de delimitació d'àrea de reserva per a patrimoni públic de sòl, per la qual cosa es compleix el que disposa l'article 24 de la Llei Reguladora de l'Activitat Urbanística.  
Seté  
La Comissió Territorial d'Urbanisme és l'òrgan competent per a emetre un dictamen resolutiu sobre l'aprovació definitiva dels plans especials de municipis de menys de 50.000 habitants, de conformitat amb el que estableixen l'article 38.3 de la Llei Reguladora de l'Activitat Urbanística, en relació amb l'article 10.A, per remissió de l'article 9.1, ambdós del Decret 77/1996, de 16 d'abril, del Govern Valencià, pel qual s'aprova el Reglament dels òrgans Urbanístics de la Generalitat Valenciana.  
A la vista de tot això, la Comissió Territorial d'Urbanisme acorda:  
Aprovar definitivament el pla especial que fa referència a la delimitació d'una àrea de reserva per a patrimoni públic de sòl en el sector S-1 industrial, del municipi de Carlet.  
L'Ajuntament de Carlet haurà de notificar aquest acord a tots els particulars interessats en aquest expedient.  
Contra aquesta resolució, que no exhaureix la via administrativa, es podrà interposar un recurs ordinari davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptat a partir de la data d'aquesta publicació.  
Tot això sense perjudici que es puga interposar qualsevol altre recurs que es considere pertinent.  
València, 18 de juliol de 1996.- El secretari de la Comissió Territorial d'Urbanisme: José Manuel Palau Navarro.